《云海谣赠郑生德徽》
清代·洪饴孙

名山变幻不可知，飞云作海何恢奇。淋漓元气来无时，倏忽波恢纷交驰。

霞光融融动晨曦，万顷旋见堆琉璃。此时群仙笑且嬉，手弄云水相追随。

莲华峰头望陆离，如坐翠艇游天池。仙僧行脚经年载，为我明明说真宰。

五更天风变崔嵬，独坐云门看挥洒。前峰后峰荡晴采，似云非云海非海。

烟鬟螺髻须臾改，一气冥濛卷块垒。莲蕊松林尽蓓蕾，共入烟云化苍澥，下视奔腾动堪骇。

天都翠微参碧穹，灵气上与层霄通。阴晴朝夕各不同，如启橐籥开元宫。

初见谷口云滃滃，忽觉天半波汹汹。三十六朵青芙蓉，动影出入苍涛中。

翠嶂都觉浮虚空，天日无际博桑红。浮丘生与容成公，跨鲤游戏乘仙风。

下界时响泠泠钟，到眼浩荡开心胸。岂有旋转推鸿濛，造化幻影知无穷。

风声水声去何疾，云兮海兮转无迹。皎皎羲轮照奇石，依旧诸峰挺寒碧。

我为云海谣，欲作云海樵。黄山山头暮复朝，日餐流瀣居云巢。

云为醴兮星为瓢，吐纳清气如灵潮。芝膏朮饵手自调，俯弃尘世同鸿毛。

列真一旦抗手招，为驾采鹿驱仙轺。东溯溟渤西神皋，瞬息千里何飘摇。

空中雅奏鸣天韶，可以狎视烟海穷云霄。喜君却住黄山坳，逸气欲与山争高。

通眉秀骨森清标，爱客为我披蓬茅。君诗君笔亦复超，我歌我谣庶勿嘲。

君不见山南阴阴杂檀柘，我有先人白云舍。鹤背从君傥同跨，遥指横云古峰下。

作者简介：（1773—1816）清江苏阳湖人，字孟慈，又字祐甫。洪亮吉子。嘉庆三年举人。官湖北东湖县知县。博览群籍，锐于思辨。有《补三国职官表》、《补续汉艺文志》、《毗陵艺文志》、《世本辑补》、《青埵山人诗》等。